Eyvind Vesselbo (V), 2011-01-27:
Umiddelbart vil jeg sige, at det jo var politisk afklædning for åben skærm her de sidste 3 kvarter.
Det var klart, at fru Mette Gjerskov totalt har ændret holdning, i hvert fald når hun står her på talerstolen, i forhold til det, som Socialdemokratiet siger ude omkring i landet.
Men det er jo ikke noget, der er særlig usædvanligt, nu får vi bare bekræftet igen, at sådan forholder det sig.
Men når det så er sagt, vil jeg sådan set gerne takke hele den røde blok for at have rejst den her forespørgselsdebat, fordi jeg mener, at den plan, som regeringen har lagt for vand- og naturområdet, fortjener en større opmærksomhed og større fokus ude i befolkningen, så befolkningen kan se, hvor stærk og ambitiøs den plan er.
Det forholder sig jo ganske anderledes med den plan end det, fru Mette Gjerskov prøvede at skitsere heroppe fra talerstolen, og jeg tror heller ikke, at mange udeomkring i landet, der har siddet og set det her, overhovedet tror fru Mette Gjerskov over en dørtærskel med det, hun siger, for de, der har fulgt med i debatten her og har set indholdet af vandplanerne, vil vide, at der ikke på nogen måde er hold i mange af de ting, som fru Mette Gjerskov sagde her fra talerstolen.
Det synes jeg skal stå helt klart, og jeg synes, at det er vigtigt at understrege, at jeg ikke skal bruge den slags ord, som fru Mette Gjerskov bruger her fra talerstolen.
Det har jeg ikke behov for for at udtrykke, hvad jeg mener; jeg kan sagtens sige det på en måde, så jeg også håber, at folk forstår det.
Det er faktisk en plan, som er meget mere ambitiøs end det, som EU-direktivet lægger op til.
Det skal man være opmærksom på.
Og det er meget mere ambitiøst end det, mange andre lande i EU lægger op til omkring de her vand- og naturplaner.
Indholdet er skitseret af miljøministeren, men jeg skal gentage nogle af tingene.
Vi skal have en miljømæssig bearbejdning af 7.300 km vandløb.
Vi skal som udgangspunkt reducere med 19.000 t kvælstof.
Det skal ske med 9.000 t frem til 2015 med de redskaber, som er skitseret, men hvis der kommer nogle andre redskaber til at gøre det, er de hjertelig velkommen og kan komme ind i billedet.
Vi skal reducere med 210 t fosfor, og der er allerede reduceret med 6.000 t, og vi er allerede i gang med 10.000 ha våd eng. Det er allerede begyndt i 2010.
Hvad er der så yderligere?
Ja, vi har jo sendt de her vand- og naturplaner i høring til den 6. april.
Og hvad betyder det?
Det betyder jo, at alle de mennesker og organisationer, som har nogle ting og nogle kommentarer, de gerne vil komme med, er hjertelig velkommen og endda meget hjertelig velkommen til at komme med deres kommentarer.
De vil så blive indarbejdet, selvfølgelig ud fra de politiske og faglige vurderinger, der bliver lavet, sådan at vi får nogle samlede miljøplaner.
Nej, der er et langt og grundigt forarbejde, hvor man har fundet ud af, hvilket grundlag man har skullet lægge for de her planer, og hvad man skulle sende ned til EU som bedømmelse og vurdering af, hvad der var økologisk god kvalitet af vores vandløb, søer og fjorde.
Så det ikke bare noget, der er kastet på bordet.
Det er de tidligere amters målsætninger, der er sendt ned til EU, som så har gjort det, man kalder interkalibreret tallene, og sendt dem tilbage.
Så det er et grundigt forarbejde.
Derfor synes jeg, at det er ganske unfair og ikke særlig seriøst at diskutere de her planer på den måde, som fru Mette Gjerskov gør.
Der er nedsat en række udvalg: et kvælstofudvalg, som skal se på, hvad der skal ske med de 10.000 t, som også skal reduceres på et tidspunkt.
Der er nedsat et udvalg, der skal kigge på, om ålegræs nu også er det redskab, man skal bruge i forbindelse med at bedømme de miljømæssige parametre.
Og så er det meget vigtigt, at de ting, som vi arbejder ud fra, er rigtige og grundigt bearbejdet, og at tallene har det rigtige fundament.
Derfor skal vi også kigge på baseline.
Alle de her ting er sat i gang, og jeg synes, at man hellere i stedet for at stå og pukke på regeringen skulle vise noget konstruktivt samarbejde.
Jeg har her – for nu er tiden udløbet – et forslag til vedtagelse, som jeg skal læse op.
Jeg skal i øvrigt sige, at alt det her, jeg har sagt, har jeg ikke blot sagt på vegne af Venstre, men også Liberal Alliance, som desværre ikke kan være til stede.
Så vil jeg så oplæse følgende: Forslag til vedtagelse »Folketinget tager til efterretning, at forslag til Vand- og Natura 2000-planer er sendt i offentlig høring til den 6. april 2011.
Når der planlægges så store offentlige investeringer som i vand- og naturplanerne, er det vigtigt, at de hviler på et meget sikkert grundlag, bl.a. hvad angår de faglige værktøjer og forudsætninger.
Det gælder bl.a. vandløbsvedligeholdelse, ålegræsværktøjet og baseline.